แค่เลิก...แล้วลงทุน ก็รวยเป็นล้าน
โดย...ธนาวัฒน์ สิริวัฒน์ธนกุล
24 มี.ค. 2560

โดย...ธนาวัฒน์ สิริวัฒน์ธนกุล
หลายคนอาจได้เห็นโฆษณาประชาสัมพันธ์งาน SET in the city 2017 ที่จะเริ่มต้นในวันมะรืนนี้ 23 มี.ค. 2560 จนถึง 26 มี.ค. 2560 บางคนอาจกำลังวางแผนไปงานนี้ แต่บางคนก็อาจยังไม่รู้ว่าเป็นงานอะไร บางคนก็อาจคิดว่าเป็นงานของคนรวย แต่จริงๆ แล้วการลงทุนเป็นเรื่องของคนทุกคน ทั้งคนที่ยังไม่รวยและคนที่รวยแล้ว เพราะทุกคนก็อยากรวยมากขึ้น หรืออย่างน้อยก็คงไม่มีใครอยากรวยน้อยลง จริงไหมครับ
ยุคปัจจุบันที่อัตราดอกเบี้ยต่ำเตี้ยแทบเป็นศูนย์ แต่ค่าใช้จ่ายในชีวิตประจำวันพุ่งทะยานราวกับจรวดที่พร้อมจะขับเคลื่อนออกไปแข่งกับความเร็วแสง พร้อมๆ กับความต้องการในชีวิตของมนุษย์ที่ไม่มีวันสิ้นสุด ส่งผลทำให้เราจำเป็นต้องมีเงินจำนวนมากเพื่อให้เพียงพอกับการใช้จ่ายทุกช่วงวัยตลอดเส้นทางของชีวิต
เป้าหมายในชีวิตของเราเกือบทั้งหมดจำเป็นต้องมีเงินเป็นเครื่องมือในการนำพาไปยังอีกฝั่งของความฝัน ไม่ว่าจะเป็นฝันเล็กๆ อย่างทริปสั้นๆ พาหวานใจไปเที่ยวต่างประเทศ หรือเงินจำนวนหนึ่งให้เพียงพอกับการจัดงานแต่งงานแบบที่ไม่ต้องหวังพึ่งเงินใส่ซองให้เป็นประเด็นดราม่า เงินดาวน์รถยนต์ให้นั่งชิลเย็นๆ ในยามรถติดท่ามกลางอากาศทะลุ 40 องศาเซลเซียส เงินดาวน์คอนโดมิเนียมใจกลางเมืองติดรถไฟฟ้าสำหรับคนที่ไม่อยากเสียเวลาวันละ 3-4 ชั่วโมงกับการจราจรที่เลวร้ายติดอันดับโลก ค่าเทอมลูกสำหรับคนที่อยากเตรียมตัวให้ลูกสามารถฟุดฟิดฟอไฟเป็นพลเมืองโลกกับโรงเรียนอินเตอร์ปีละหลายแสน ค่าใช้จ่ายหลังวัยเกษียณที่ไม่รู้ต้องใช้เงินกี่แสนกี่ล้าน เพื่อรองรับความเสี่ยงที่เราอาจจะมีอายุขัยยืนยาวเกินกว่าที่ควรจะเป็น เพราะความก้าวหน้าทางการแพทย์และโภชนาการที่กำลังทำให้อายุคนยืนยาวเกินร้อยปี
เป้าหมายหลายหลากมากมายเหล่านี้เราอาจมองข้ามไป ทั้งๆ ที่เป็นเป้าหมายขั้นพื้นฐานของมนุษย์ แต่บางคนที่ไม่ได้มองข้ามเป้าหมายเหล่านี้ แต่ก็อาจรู้สึกว่าเงินจำนวนมากมายเพื่อให้บรรลุเป้าหมายเราจะไปหามาได้จากที่ไหน แค่ลำพังใช้เงินให้เดือนชนเดือนก็ยากลำบากแสนสาหัส
รู้มั้ยครับว่าการตักน้ำใส่ตุ่มที่มีรูรั่ว ไม่ว่าเราจะเติมน้ำลงไปเท่าไรตุ่มนั้นก็ไม่มีวันเต็ม มิหนำซ้ำก็ยังบั่นทอนจิตใจคนหาบน้ำ เพราะมองไปแล้วไม่เห็นวี่แววว่าน้ำที่เติมลงไปจะเพิ่มระดับสูงขึ้นให้เป็นที่น่าพอใจ
การทำมาหาเลี้ยงชีพของเราแต่ละคนก็เปรียบได้กับการเติมน้ำลงในตุ่มเพื่อสะสมความมั่งคั่ง แต่ถ้าหากเรายังปล่อยให้มีค่าใช้จ่ายที่ไม่จำเป็นก็เปรียบได้กับการที่ตุ่มที่เราพยายามเติมน้ำลงไปมีรูรั่วมากมายเต็มไปหมด ไม่ว่าจะเป็นค่าใช้จ่ายในสิ่งของฟุ่มเฟือยต่างๆ รวมทั้งการใช้เงินตามความต้องการมากกว่าความจำเป็น
รู้มั้ยครับว่า สำนักงานสถิติแห่งชาติได้ทำการสำรวจภาวะเศรษฐกิจและสังคมของครัวเรือน พ.ศ. 2558 ทั่วราชอาณาจักร พบว่าคนไทยโดยเฉลี่ยทั่วราชอาณาจักรมีค่าใช้จ่ายที่ไม่จำเป็น และอาจเป็นค่าใช้จ่ายที่ทำให้เกิดค่าใช้จ่ายที่จำเป็นต่างๆ ตามมาอีกมากมาย เช่น ค่าใช้จ่ายเครื่องดื่มที่มีแอลกอฮอล์ทั้งที่ดื่มที่บ้านและดื่มนอกบ้านเฉลี่ยเดือนละ 140 บาท/ครัวเรือน ค่าใช้จ่ายบุหรี่ ซิการ์ ยาเส้น หมาก พลู ยานัตถุ์ อีกเฉลี่ยเดือนละ 91 บาท/ครัวเรือน ค่าใช้จ่ายไม่จำเป็นเหล่านี้อาจทำให้เราต้องจ่ายค่าใช้จ่ายที่จำเป็น เช่น ค่ารักษาพยาบาลที่ตามมาอีกเป็นพันเป็นหมื่นเท่าทีเดียว นอกจากนั้นเรายังมีค่าใช้จ่ายเป็นค่าซื้อสลากกินแบ่งฯ/หวยของรัฐ/และการพนันอื่นๆ กันอีกเฉลี่ยเดือนละ 193 บาท/ครัวเรือน
นั่นหมายความว่า แต่ละเดือนๆ เรามีค่าใช้จ่ายที่ไม่จำเป็นรวมๆ กันถึงเดือนละ 424 บาท/ครัวเรือน หรือประมาณ 5,088 บาท/ครัวเรือน ค่าใช้จ่ายเหล่านี้ต่อให้เรานำไปลงทุนแล้วเกิดความเสี่ยงจนทำให้เงินลงทุนทั้งหมดหายไปก็ไม่ส่งผลกระทบเชิงลบใดๆ ต่อการดำเนินชีวิตประจำวัน แต่อย่างน้อยการลดค่าใช้จ่ายเหล่านี้ของครัวเรือนก็ยังเป็นประโยชน์ต่อสุขภาพกายและสุขภาพใจในอนาคตของคนไทย
ถ้าหากเราเพียงแค่นำเงินมาลงทุนปีละ 5,088 บาท ด้วยตัวเอง โดยไม่จำเป็นต้องมีความรู้ความเชี่ยวชาญทางการเงินการลงทุนใดๆ ไม่จำเป็นต้องมีความรู้ทางเศรษฐศาสตร์เพื่อกำหนดจังหวะเวลาในการลงทุนให้ได้รับอัตราผลตอบแทนที่สูงสุด ไม่จำเป็นต้องมีความรู้ทางการเงินการลงทุนเพื่อคัดเลือกหลักทรัพย์รายตัวให้ได้รับอัตราผลตอบแทนเพิ่มขึ้น เพียงแค่ลงทุนในหลักทรัพย์ทุกๆ ตัวในตลาดหลักทรัพย์แห่งประเทศไทย (หรือลงทุนในกองทุนรวมหุ้นที่มีนโยบายเลียนแบบดัชนีตลาดหลักทรัพย์แห่งประเทศไทย) และลงทุนอย่างสม่ำเสมอทุกๆ ปี ปีละเท่าๆ กัน 5,088 บาท (หรือทยอยลงทุน ทุกๆ เดือน เดือนละเท่าๆ กัน 424 บาท) เงินที่เราออมผ่านการลงทุนอย่างสม่ำเสมอดังกล่าวนี้ อาจทำให้เรามีเงินเป็นล้านหรือสิบล้านแบบที่คุณอาจไม่เคยคาดคิดมาก่อนเลยทีเดียว
ถ้าหากการลงทุนในตลาดหลักทรัพย์แห่งประเทศไทย สามารถสร้างอัตราผลตอบแทนให้กับนักลงทุนได้ในอนาคตเท่ากับ 12.88% ต่อปี ซึ่งเป็นอัตราผลตอบแทนเฉลี่ยจากการลงทุนในตลาดหลักทรัพย์แห่งประเทศไทยระหว่างปี 2549-2559 การนำเงินออมมาลงทุนอย่างสม่ำเสมอปีละ 5,088 บาท เมื่อเวลาผ่านไป 10 ปี จะทำให้เงินออมเมื่อต่อยอดด้วยผลตอบแทนจากการลงทุนเพิ่มขึ้นเป็นเงินจำนวน 93,176 บาท หรือเกือบแสนบาท แต่ถ้าหากเราลงทุนต่ออีกรวมเป็นเวลา 20 ปี เงินออมเมื่อต่อยอดด้วยผลตอบแทนจากการลงทุนจะเพิ่มขึ้นเป็นเงินจำนวน 406,124 บาท หรือเกือบครึ่งล้านบาท 
แต่คุณอาจจะประหลาดใจถ้ารู้ว่าการลงทุนอย่างสม่ำเสมอเป็นเวลา 30 ปี ด้วยเงินที่เราไม่สมควรนำไปใช้จ่ายกับการพนัน สุรา ยาสูบ อาจทำให้คนไทยแต่ละครัวเรือนสามารถต่อยอดความมั่งคั่งกันได้ถึง 1,547,219 บาท และถ้าหากคนไทยสามารถเลิกใช้จ่ายอบายมุขดังกล่าวได้ตลอดระยะเวลาที่ทำงานประมาณ 40 ปี แล้วนำเงินไปลงทุนอย่างสม่ำเสมอผ่านตลาดหลักทรัพย์แห่งประเทศไทย ความมั่งคั่งที่ต่อยอดได้อาจเพิ่มขึ้นเป็น 4,987,524 บาท 
แล้วถ้าหากเราออมเงินแล้วลงทุนอย่างสม่ำเสมอเป็นเวลา 50 ปี ความมั่งคั่งที่คนไทยแต่ละครัวเรือนจะสามารถส่งต่อไปยังทายาทในรุ่นถัดไปอาจมีมากถึง 16,844,727 บาท
จำนิทานอีสปที่เราเคยถูกสอนกันในวัยเด็กได้มั้ยครับว่า เต่าตัวน้อยเพียงแค่ไม่ละความพยายาม ค่อยๆ เดินต้วมเตี้ยมก็สามารถไปถึงหลักชัยได้ โดยชนะกระทั่งกระต่ายที่มีความรวดเร็วกว่าตั้งมากมาย สถานะทางการเงินในวันนี้ก็อาจไม่ใช่ปัจจัยที่จะบอกว่าใครจะรวยหรือจนในอนาคต หากแต่การรู้จักหาเงิน รู้จักใช้เงิน และรู้จักขยายดอกผลของเงินที่หามาได้ต่างหากที่จะบอกว่าใครจะเป็นคนรวยหรือคนจนในอนาคต
วันนี้คุณพร้อมจะเป็นคนรวยหรือยังครับ สนใจอยากรู้วิธีการออมผ่านการลงทุนอย่างสม่ำเสมอก็สามารถติดต่อขอเอกสารหรือหนังสือเพิ่มเติมได้จากงาน SET in the city 2017 นะครับ 
ภาพจาก Designed by Lyashenko / Freepik